CELEX: 32016D0883
Language: el
Date: 2016-05-31 00:00:00
Title: Απόφαση (ΕΕ, Ευρατόμ) 2016/883 της Επιτροπής, της 31ης Μαΐου 2016, όσον αφορά την εφαρμογή κανόνων για τα τυποποιημένα μέτρα ασφάλειας, τις διαβαθμίσεις ασφάλειας και τη διαχείριση καταστάσεων κρίσης στην Επιτροπή σύμφωνα με το άρθρο 21 της απόφασης (ΕΕ, Ευρατόμ) 2015/443 σχετικά με την ασφάλεια στην Επιτροπή

3.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/25
            
         ΑΠΌΦΑΣΗ (ΕΕ, Ευρατόμ) 2016/883 ΤΗΣ ΕΠΙΤΡΟΠΉΣ
   της 31ης Μαΐου 2016
   όσον αφορά την εφαρμογή κανόνων για τα τυποποιημένα μέτρα ασφάλειας, τις διαβαθμίσεις ασφάλειας και τη διαχείριση καταστάσεων κρίσης στην Επιτροπή σύμφωνα με το άρθρο 21 της απόφασης (ΕΕ, Ευρατόμ) 2015/443 σχετικά με την ασφάλεια στην Επιτροπή
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
   Έχοντας υπόψη την απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (1), και ιδίως το άρθρο 21,
   Εκτιμώντας τα ακόλουθα:
   
               (1)
            
            
               Ο στόχος των κανόνων εφαρμογής για τα τυποποιημένα μέτρα ασφάλειας, τις διαβαθμίσεις ασφάλειας και τη διαχείριση καταστάσεων κρίσης είναι να παρέχουν κατάλληλα επίπεδα προστασίας όσον αφορά τη φυσική ακεραιότητα προσώπων, κτιρίων ή άλλων περιουσιακών στοιχείων αναλόγως προς τους εντοπιζόμενους κινδύνους, καθώς και να διασφαλίζουν την αποτελεσματική και έγκαιρη παροχή ασφάλειας.
            
         
               (2)
            
            
               Το σύστημα διαβαθμίσεων ασφάλειας για την Επιτροπή που εισήχθη με την απόφαση 2007/65/EΚ της Επιτροπής (2) πρέπει να αναθεωρηθεί και να απλοποιηθεί, ώστε να καταστεί πιο ευέλικτο και αποτελεσματικό για την αντιμετώπιση απειλών κατά της ασφάλειας.
            
         
               (3)
            
            
               Η δημιουργία της Ευρωπαϊκής Υπηρεσίας Εξωτερικής Δράσης (ΕΥΕΔ) ως λειτουργικά αυτόνομου οργανισμού της Ένωσης απαιτεί την τροποποίηση των ισχυόντων κανόνων για τις διαβαθμίσεις ασφάλειας όσον αφορά το καθήκον μέριμνας για το προσωπικό της Επιτροπής. Η ΕΥΕΔ είναι αρμόδια για την ασφάλεια και την προστασία στις εγκαταστάσεις των αντιπροσωπειών της Ευρωπαϊκής Ένωσης και του προσωπικού που εργάζεται εκεί.
            
         
               (4)
            
            
               Η παρούσα απόφαση υπόκειται σε απόφαση εξουσιοδότησης της Επιτροπής υπέρ του μέλους της Επιτροπής που είναι αρμόδιο για ζητήματα ασφάλειας, στο πλαίσιο πλήρους συμμόρφωσης με τον εσωτερικό κανονισμό κατά την έννοια του άρθρου 21 της απόφασης (ΕΕ, Ευρατόμ) 2015/443.
            
         
               (5)
            
            
               Επομένως, πρέπει να καταργηθεί η απόφαση 2007/65/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Ορισμός
   Επιπλέον των ορισμών που παρατίθενται στο άρθρο 1 της απόφασης (ΕΕ, Ευρατόμ) 2015/443, ισχύει ο ακόλουθος ορισμός:
   
                
            
            
               ως «διαβάθμιση ασφάλειας» νοείται δέσμη μέτρων ασφάλειας που προορίζεται να παράσχει ειδικό επίπεδο προστασίας της φυσικής ακεραιότητας προσώπων, κτιρίων ή άλλων περιουσιακών στοιχείων στην Επιτροπή ανάλογο προς τις απειλές για την ασφάλεια.
            
         Άρθρο 2
   Αντικείμενο και πεδίο εφαρμογής
   1.   Η παρούσα απόφαση ορίζει μέτρα διαβαθμίσεων ασφάλειας σύμφωνα με την απόφαση (ΕΕ, Ευρατόμ) 2015/443 εν αναμονή ή στο πλαίσιο αντιμετώπισης απειλών και περιστατικών που θίγουν την ασφάλεια στην Επιτροπή, καθώς και μέτρα για τη διαχείριση καταστάσεων κρίσης.
   2.   Στις εγκαταστάσεις της Επιτροπής εφαρμόζεται σύστημα ασφάλειας που περιλαμβάνει τυποποιημένα μέτρα ασφάλειας και τρεις βαθμίδες προειδοποίησης κινδύνου. Τα τυποποιημένα μέτρα ασφάλειας και οι βαθμίδες προειδοποίησης κινδύνου επισημαίνονται με χρωματικούς κώδικες: το ΛΕΥΚΟ αντιστοιχεί στα τυποποιημένα μέτρα ασφάλειας· το ΚΙΤΡΙΝΟ, το ΠΟΡΤΟΚΑΛΙ και το ΚΟΚΚΙΝΟ αντιστοιχούν σε αυξημένα επίπεδα απειλής.
   3.   Η παρούσα απόφαση εφαρμόζεται σε όλα τα τμήματα της Επιτροπής και σε όλες τις εγκαταστάσεις της Επιτροπής που βρίσκονται εντός και εκτός της Ευρωπαϊκής Ένωσης, με την επιφύλαξη των αρμοδιοτήτων που αναφέρονται στο άρθρο 4.
   Άρθρο 3
   Επίπεδα διαβαθμίσεων ασφάλειας
   1.   Όταν δεν έχει εντοπιστεί στην Επιτροπή καμία συγκεκριμένη απειλή ή συμβάν που να θίγει τη φυσική ακεραιότητα προσώπων, κτιρίων ή άλλων περιουσιακών στοιχείων, εφαρμόζονται τα συνήθη ΛΕΥΚΑ μέτρα ασφάλειας. Τα μέτρα αυτά χρησιμοποιούνται σε καθημερινή βάση και έχουν ως αντικείμενο να διασφαλίζουν ένα κατάλληλο επίπεδο ασφάλειας.
   2.   Όταν υπάρξουν απειλές ή συμβάντα που θίγουν τη φυσική ακεραιότητα προσώπων, κτιρίων ή άλλων περιουσιακών στοιχείων και μπορεί να έχουν δυσμενείς συνέπειες για την Επιτροπή ή τη λειτουργία της, εφαρμόζεται η ΚΙΤΡΙΝΗ διαβάθμιση ασφάλειας.
   3.   Όταν υπάρξουν απειλές που θίγουν τη φυσική ακεραιότητα προσώπων, κτιρίων ή άλλων περιουσιακών στοιχείων με στόχο ειδικά την Επιτροπή ή τη λειτουργία της, έστω και αν δεν έχει εντοπιστεί συγκεκριμένος στόχος ή ώρα της επίθεσης, εφαρμόζεται η ΠΟΡΤΟΚΑΛΙ διαβάθμιση ασφάλειας.
   4.   Όταν υπάρξουν απειλές για επικείμενη επίθεση που θίγει τη φυσική ακεραιότητα προσώπων, κτιρίων ή άλλων περιουσιακών στοιχείων που μπορεί να έχουν δυσμενείς συνέπειες για την Επιτροπή ή τη λειτουργία της, εφαρμόζεται η ΚΟΚΚΙΝΗ διαβάθμιση ασφάλειας.
   Άρθρο 4
   Αρμοδιότητες
   1.   Το μέλος της Επιτροπής που είναι αρμόδιο για ζητήματα ασφάλειας:
   
               α)
            
            
               αποφασίζει σε συνεννόηση με άλλα ευρωπαϊκά θεσμικά όργανα και άλλους σχετικούς ευρωπαϊκούς φορείς την αλλαγή του επιπέδου διαβάθμισης ασφάλειας·
            
         
               β)
            
            
               αποφασίζει, κατόπιν σχετικής ενημέρωσης από τη Γενική Διεύθυνση Ανθρώπινων Πόρων και Ασφάλειας, ποια από τα ειδικά μέτρα της διαβάθμισης ασφάλειας θα πρέπει να εφαρμοστούν υπό το πρίσμα της τρέχουσας κατάστασης ασφάλειας και τα πρόσθετα μέτρα που πρέπει να ληφθούν·
            
         
               γ)
            
            
               ενημερώνει τον πρόεδρο και τα άλλα μέλη της Επιτροπής σχετικά με κάθε απόφαση που έχει ληφθεί σύμφωνα με το παρόν άρθρο.
            
         2.   Η Γενική Διεύθυνση Ανθρώπινων Πόρων και Ασφάλειας:
   
               α)
            
            
               είναι υπεύθυνη για την εφαρμογή της παρούσας απόφασης σε εγκαταστάσεις της Επιτροπής που βρίσκονται στα κράτη μέλη της Ευρωπαϊκής Ένωσης·
            
         
               β)
            
            
               εξασφαλίζει την εξωτερική επικοινωνία όπως ορίζεται στο άρθρο 18 παράγραφος 2 της απόφασης (ΕΕ, Ευρατόμ) 2015/443 σε περίπτωση απειλών ή συμβάντων που θίγουν τη φυσική ακεραιότητα προσώπων, κτιρίων ή άλλων περιουσιακών στοιχείων στην Επιτροπή·
            
         
               γ)
            
            
               σε περίπτωση επείγουσας ανάγκης λαμβάνει τις αποφάσεις που αναφέρονται στην παράγραφο 1 στοιχεία α) και β). Η Γενική Διεύθυνση Ανθρώπινων Πόρων και Ασφάλειας ενημερώνει, το συντομότερο δυνατό μετά τη λήψη των μέτρων αυτών, το αρμόδιο για ζητήματα ασφάλειας μέλος της Επιτροπής σχετικά με τα μέτρα και την αιτιολόγησή τους·
            
         
               δ)
            
            
               παρακολουθεί σε συνεχή βάση τις απειλές και τους κινδύνους για την ασφάλεια.
            
         3.   Η Γενική Διεύθυνση Ανθρωπιστικής Βοήθειας και Πολιτικής Προστασίας είναι υπεύθυνη για την εφαρμογή της παρούσας απόφασης σε όλα τα γραφεία της που βρίσκονται σε τρίτες χώρες.
   4.   Η Γενική Διεύθυνση Επικοινωνίας είναι υπεύθυνη για την εφαρμογή της παρούσας απόφασης στις αντιπροσωπείες και τις περιφερειακές αντιπροσωπείες της Επιτροπής.
   5.   Η Γενική Διεύθυνση για το Κοινό Κέντρο Ερευνών είναι υπεύθυνη για την εφαρμογή της παρούσας απόφασης στις εγκαταστάσεις του κοινού κέντρου ερευνών της Επιτροπής.
   6.   Οι ανωτέρω γενικές διευθύνσεις μπορούν να λάβουν πρόσθετα μέτρα ασφάλειας σε περίπτωση επείγουσας ανάγκης σύμφωνα με την παρούσα απόφαση και την απόφαση (ΕΕ, Ευρατόμ) 2015/443. Η Γενική Διεύθυνση Ανθρώπινων Πόρων και Ασφάλειας ενημερώνεται για τα μέτρα αυτά χωρίς καθυστέρηση.
   Άρθρο 5
   Μέτρα
   1.   Η Γενική Διεύθυνση Ανθρώπινων Πόρων και Ασφάλειας λαμβάνει και εφαρμόζει μέτρα ασφάλειας σύμφωνα με την απόφαση (ΕΕ, Ευρατόμ) 2015/443. Η Γενική Διεύθυνση Ανθρώπινων Πόρων και Ασφάλειας καταρτίζει και εφαρμόζει μη εξαντλητικό κατάλογο μέτρων.
   2.   Τα μέτρα διαβαθμίσεων ασφάλειας συμμορφώνονται αυστηρά με την απόφαση (ΕΕ, Ευρατόμ) 2015/443. Τα επίπεδα διαβαθμίσεων ασφάλειας καθορίζονται σε στενή συνεργασία με τις αρμόδιες υπηρεσίες άλλων ευρωπαϊκών θεσμικών οργάνων και λοιπών ευρωπαϊκών οντοτήτων, καθώς και των κρατών μελών που φιλοξενούν εγκαταστάσεις της Επιτροπής.
   3.   Τα επίπεδα διαβαθμίσεων ασφάλειας εκφράζονται σε δημόσιους χώρους με χρωματικό κωδικό σύστημα σηματοδότησης και το χρώμα ποικίλλει ανάλογα με το επίπεδο διαβάθμισης ασφάλειας.
   4.   Τα μέτρα ασφάλειας με την ένδειξη «ΛΕΥΚΟ» περιγράφονται λεπτομερώς σε κοινοποίηση ασφάλειας σύμφωνα με το άρθρο 21 παράγραφος 2 της απόφασης (ΕΕ, Ευρατόμ) 2015/443.
   ΚΕΦΑΛΑΙΟ 2
   
      ΔΙΑΦΟΡΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
   
   Άρθρο 6
   Διαφάνεια
   Η παρούσα απόφαση κοινοποιείται στο προσωπικό της Επιτροπής και όλων των ατόμων για τα οποία ισχύει.
   Άρθρο 7
   Κατάργηση
   Η απόφαση 2007/65/ΕΚ καταργείται.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 31 Μαΐου 2016.
      
         
            Για την Επιτροπή,
         
         
            εξ ονόματος του Προέδρου,
         
         Kristalina GEORGIEVA
         
            Αντιπρόεδρος
         
      
   
   
      (1)  ΕΕ L 72 της 17.3.2015, σ. 41.
   
      (2)  Απόφαση 2007/65/EΚ της Επιτροπής, της 15ης Δεκεμβρίου 2006, για τη θέσπιση τυποποιημένων μέτρων ασφαλείας και διαβαθμίσεων ασφαλείας της Επιτροπής, και την τροποποίηση του εσωτερικού της κανονισμού όσον αφορά τις επιχειρησιακές διαδικασίες διαχείρισης των καταστάσεων κρίσεως (ΕΕ L 32 της 6.2.2007, σ. 144).